מכבי עירוני רמת גן (כדורסל גברים)

מכבי רמת גן

הקבוצה הוקמה בשנות ה-60 והעפילה לליגה הבכירה לראשונה בשנת 1968.
בעונת 1972/1973 מסיימת הקבוצה לראשונה בתולדותיה במקום השני בליגה כסגנית האלופה, ושנייה רק למכבי תל אביב שלקחה את האליפות בעונה זו. גם בעונה לאחר מכן סיימה הקבוצה כסגנית למכבי תל אביב.
בעונת 1982/1983 סיימה הקבוצה במקום השני בליגה הסדירה, אך מפסידה 2:0 בסדרת רבע הגמר הפלייאוף להפועל תל אביב. בשנים אלו לא מצליחה הקבוצה להתרומם מעבר לעלייה לשלב הראשון בפלייאוף ונשארת קבוצת אמצע טבלה בליגה הראשונה./
בעונת 1988/1989 הפסידה הקבוצה בגמר הגביע למכבי תל אביב 85–107.
בעונת 1998/1999 סיימה את הליגה הסדירה במקום הרביעי, ניצחה ברבע גמר הפלייאוף את מכבי רעננה 2:1 בסדרת הטוב משלוש, אך הפסידה 3:0 בסדרת הטוב מחמש בחצי הגמר להפועל ירושלים.
בעונת 1999/2000 סיימה את הליגה הסדירה במקום השישי, עם זאת הפתיעה ברבע גמר הפלייאוף את הפועל חיפה 2:1 בסדרת הטוב משלוש ללא יתרון ביתיות, אך בחצי הגמר בסדרת הטוב מחמש היא הפסידה למכבי רעננה 3:0, כמו כן באותה עונה הגיעה לחצי גמר גביע המדינה ונוצחה על ידי מכבי תל אביב.
בעונת 1995/1996 סיימה הקבוצה במקום ה-11 המוביל לליגה השנייה, אך איגוד הכדורסל לא אישר את תקציבה של מכבי ירושלים, ומכבי רמת גן נשארה במקומה בליגה הבכירה.

עירוני רמת גן

בעונת 1996/1997 התאחדה הקבוצה עם קבוצת בית"ר רמת גן ושם הקבוצה שונה לעירוני רמת גן.
בעונת 1998/1999 העפילה הקבוצה עד לחצי גמר הפלייאוף מה שהיווה את הישג השיא שלה בליגה מאז שנות ה-70.
בעונת 2000/2001 הקבוצה כמעט העפילה לחצי גמר הפלייאוף לאחר שסיימה במקום החמישי בגלל הפרשי סלים. 
הקבוצה הגיעה לשיאה שוב בעונת 2001/2002 כאשר היא מסיימת במקום השני בליגה הסדירה, ובדרך ניצחה את הפועל ירושלים בחצי הגמר 3:1 בסדרת הטוב מחמש, והגיעה לגמר הפלייאוף והפסידה בו למכבי תל אביב 3:0 בסדרת הטוב מחמש. כמו כן הגיעה לחצי גמר גביע המדינה והפסידה להפועל ירושלים. הקבוצה, ששיחקה בליגה הבכירה ברציפות במשך כ-35 עונות, ירדה לליגה השנייה בתום עונת 2003/2004.
בתום עונת 2004/2005 שבה הקבוצה לליגה הבכירה, אך אחרי עונה אחת בלבד שוב ירדה לליגה השנייה. בקיץ 2006, בשל מצוקה כלכלית של הקבוצות הפועל חולון והפועל תל אביב שלא הצליחו לפתוח את העונה בליגה, חזרה רמת גן, יחד עם הפועל גלבוע/עפולה, לליגת העל חרף הירידה על הפרקט. בעונת 2006/2007 הקבוצה שרדה בקושי בליגה וסיימה במקום השביעי מרחק 2 נקודות מהיורדת גבעת שמואל, אך בגביע המדינה הגיעה למעמד חצי הגמר שם הובסה על ידי הפועל ירושלים 79:117. 
את עונת 2007/2008 פתחה הקבוצה בצורה לא טובה, אך אז הגיעו ניצחונות ביתיים על הפועל ירושלים, מכבי תל אביב והפועל חולון וגם ניצחונות חוץ מרשימים בעפולה ובנהריה. הקבוצה הייתה בעמדת המקום הרביעי לפיינל פור, אבל רצף הפסדים נוסף הוציא את הקבוצה מתמונת הפיינל פור והביא אותה למקום השביעי בלבד בתום העונה. למרות זאת היא סיימה את העונה עם ניצחון חוץ על קבוצת בני השרון וניצחון ביתי ב-41 הפרש על מכבי ראשון לציון.
לאחר חמישה מחזורים בלבד בעונת 2008/2009, פוטר רובי בלינקו (שאימן בקבוצה מפתיחת עונת 2007/2008). מחליפו הזמני היה עוזר המאמן, אמיר עוזי, שהצליח להשאיר את הקבוצה בליגה עם ניצחון 3:0 בסדרת הישרדות בפלייאוף התחתון.
בסיום עונת 2009/2010 נשרה הקבוצה לליגה הלאומית אחרי 5 עונות רצופות בליגת העל וזאת אחרי הפסד בסדרת הפליאוף התחתון נגד הירידה להפועל עפולה 2:3 אחרי שעירוני רמת גן הוליכה בסדרה 0:2. הייתה זאת הפעם הראשונה בהיסטוריה של הכדורסל הישראלי שקבוצה ישראלית מפסידה בפליאוף 2:3 אחרי שהוליכה 0:2. בשנת 2012/2013 הגיעה הקבוצה תחת המאמן עמי נאווי לחצי גמר הפלייאוף בליגה הלאומית והפסידה לנס ציונה.
בשנת 2013/2014 הקבוצה הפסידה בחצי גמר הפלייאוף לעירוני נהריה שעלתה לליגת העל, בסדרת רבע הגמר נגד אשקלון, אוהדי רמת גן פתחו בשביתה ביחד עם אוהדי אשקלון בעקבות החלטת ההנהלה לגבות רק מאוהדי אשקלון כניסה בסך 30 ש"ח, האוהדים ניצחו בסוף במאבקם ונכנסו חינם.
בסיום עונת 2016/2017 אחרי 7 עונות רצופות בליגה הלאומית נשרה הקבוצה לליגה הארצית בכדורסל, הליגה השלישית. 
בעונת 2017/2018 סיימה הקבוצה במקום ה-8 בליגה הארצית מחוז דרום כאשר במאזנה 10 ניצחונות ו-12 הפסדים.
בעונת 2018/2019 סיימה הקבוצה במקום ה-6 בליגה הארצית מחוז דרום כאשר במאזנה 11 ניצחונות ו-11 הפסדים.
בקיץ 2019 הציעה עיריית רמת גן כי הקבוצה תתאחד עם הפועל רמת גן גבעתיים והקבוצה המאוחדת תשחק בליגה הלאומית, אך לאור סירוב האחרונה נשארו שתי הקבוצות ולא בוצע איחוד. 
בהמשך הוחלט כי הקבוצה תישאר בליגה הארצית ושמה יהיה מכבי עירוני רמת גן בהתאם לשם קבוצת הנשים שגם הוא שונה לשם זה, ובנוסף מונה שחקן העבר של הפועל רמת גן אורי קוקיה למאמן הקבוצה.
כיום למכבי עירוני רמת גן מחלקת נוער המונה 16 קבוצות המשתתפות בליגות לגילאים הצעירים של איגוד הכדורסל בישראל. באגודה פעילים כמאות שחקנים מגילאי קט-סל עד גיל נוער. מחלקת הנוער של הקבוצה היא אחת המחלקות המצליחות בארץ, לאחר שזכתה בכל תואר אפשרי.

השתתפות באירופה

הקבוצה החלה להשתתף בגביעי אירופה בעונת 1989/1990 בגביע ספורטה. ובהמשך בגביע קוראץ'. בעונת 2000/2001, הגיעה עד לרבע גמר גביע קוראץ', בו הפסידה בסיכום שני מפגשים לקבוצת אוניקאחה מאלגה הספרדית, שלבסוף זכתה בגביע. בעונת 2001/2002 הגיעה שוב לרבע גמר גביע קוראץ' והפעם הפסידה לקבוצת זלטורוג לאשקו הסלובנית בסיכום שני מפגשים.

אוהדים

לקבוצת הכדורסל ביחד עם קבוצת הכדורגל הכח מכבי רמת גן, היו אוהדים רבים בשנות ה-70 וה-80 אך בעקבות ההידרדרות המקצועית מספר האוהדים פחת.
נכון ל-2017, לקבוצה ארגון אוהדים בשם "אולטרה סגול – ULTRA SAGOL" שהוקם ב-2014.